Huhtikuun lopussa pääministeri Juha Sipilää mätkittiin.

Hän kun meni sanomaan, että keskittämisen sijaan hän hakisi Suomelle kilpailuetua hajauttamisesta.

Ensin ärähtivät poliittiset tarkkailijat, joiden mielestä Sipilä vain kosiskelee kepukenttää. Sitten tuomitsivat kaupunkitutkijat, aluetieteilijät, talousmaantieteilijät ja taloustieteilijät. He todistivat, että luovuus on aina kukoistanut kaupungeissa, siellä missä ihmiset ovat tiiviisti koossa synnyttämässä hedelmällisiä yhteentörmäyksiä.

Mutta entäpä jos Sipilä onkin oikeassa? Entäpä jos asiantuntijat etsivät todistusaineistonsa menneisyydestä, mutta Sipilä näkee tulevaisuuteen?

Luovuus on tähän asti kukoistanut ahtaissa paikoissa, ihan niin kuin asiantuntijat sanovat. Tämä ei kuitenkaan todista mitään tulevaisuudesta, eikä todista edes sitä, että ahtaat paikat edistäisivät luovuutta.

Voi olla niinkin, että luovat ihmiset ovat tähän asti vain tykänneet hakeutua ahtaisiin paikkoihin. Ehkä he olisivat luovempia, tehokkaampia ja onnellisempia kaukana työpaikan kokouksista ja juonitteluista, ilman jokapäiväisiä tunnin työmatkoja.

Ehkä ihmiskeskittymät porskuttavat vain siksi, että muuta ei ole vakavasti yritetty.

Jos asiantuntijat ovat oikeassa, koko Suomi kannattaa sulkea. Suomen etu vaatii, että suomalaiset muuttavat ulkomaille, missä on paljon suurempia ja ahtaampia kaupunkeja kuin piskuinen Helsinki.

Kansainvälisissä suuryrityksissä tiimin jäsenet työskentelevät eri puolilla maailmaa ja saavuttavat silti loistavia tuloksia yhdessä. Miksi tiimin jäsenet eivät voisi yhtä menestyksekkäästi työskennellä eri puolilla pientä Suomea?

” Jospa tehtäisiinkiin eri tavalla kuin muut.

Tämä kolumni on kirjoitettu Saimaan rannalla, Sulkavalla, kolmensadan kilometrin päässä Helsingistä. Täällä on helppo olla eri mieltä kuin yksimieliset asiantuntijat. Täällä kun ei ole seminaareja, joihin voisi mennä yhdenmukaistamaan ajatteluaan.

Sipilä tuomittiin, koska hän on keskustan puheenjohtaja. Jäi huomaamatta, että paljon pidempään ja paljon paremmalla menestyksellä hän on työskennellyt yrittäjänä uuden teknologian parissa.

Hän saattaa tietää, mistä puhuu. Ainakin hänen ajatteluunsa kätkeytyy vanha viisaus: jospa tehtäisiinkin eri tavalla kuin muut. Yleensä se on ollut suorin reitti menestykseen.

Kirjoittaja on valmentaja ja neuvonantaja.